I Gentofte bliver flygtninge indkvarteret i midlertidige boliger, mens en familie i Varde er placeret i villa.

Det er forskelligt fra kommune til kommune, hvordan flygtninge, der har fået asyl i Danmark, huses.

I Gentofte Kommune bliver flygtninge tilbudt midlertidige boliger, mens tilbuddet i Varde Kommune lyder på permanente boliger i for eksempelvis villaer.

Dette er en skole, hvor man skal lære noget, ikke leve Aysheh Miari

Aysheh Miari er flygtning fra Syrien. Hun har med sine tre børn boet hele fem steder i Gentofte Kommune på bare to år.

I øjeblikket bor familien midlertidigt på en nedlagt skole, og før det boede familien på et hospital.

Hun fortæller om sin boligoplevelse på skolen i Gentofte Kommune, hvor familien skal dele bad og toilet med op til 40 andre flygtninge, til TV 2:

- Alle siger til mig, at der er okay her. Men dette er en skole, hvor man skal lære noget, ikke leve, forklarer Aysheh Miari.

Villa i Varde

Noget anderledes ser billedet ud i Varde Kommune. Her er det helt andre boligforhold, som de fleste flygtninge bliver stillet i udsigt.

I Varde Kommune placeres flygtningene i permanente boliger, hvor de har råd til at bo. I landsbyen Outrup har Khaled Youssef og hans familie fået tildelt egen villa med have, børneværelser, køkken og toilet, hvor de kan bo, så længe de har lyst.

En flygtningefamilie har fået stillet villa til rådighed i Outrup i Varde Kommune. Foto: TV 2

Khaled Youssef er ovenud glad for kommunens tilbud, for som han siger til TV 2:

- Vi ønsker at blive boende her altid.

Ekspert: - Midlertidige boliger uheldigt for flygtninge

Mehmet Yüksekkaya er integrationskonsulent og aktiv debattør i integrationsdebatten.

Han siger til TV 2, at der er store udfordringer forbundet med de meget forskelligartede boligforhold, som flygtninge tilbydes i landets kommuner.

- I Gentofte Kommune vil de midlertidige boliger have en meget uheldig virkning for flygtningenes fremtid, ikke mindst for børnene. Med de mange boligskift får de ikke mulighed for at etablere varige relationer til deres klassekammerater og indgå i sunde sociale fællesskaber. Det vil påvirke børnenes selvforståelse, hvis de føler sig uønsket, påpeger Mehmet Yüksekkaya.

Han fortæller, at familier, der får opholdstilladelse i Danmark, har en forventning om en stabil fremtid i landet og siger:

- Det er underligt, at flygtninge har ret til en bolig, men ikke samme type, mener Mehmet Yüksekkaya.

Derudover mener integrationskonsulenten, at Gentofte ikke er egnet for den gruppe af flygninge, der kommer til landet uden de store midler.

- Set ud fra et integrationsmæssigt synspunkt bør de fattige flygtninge ikke placeres i rige Gentofte. Her får de ikke mulighed for at deltage i sociale aktiviteter og identificere sig med lokalsamfundet.

Gentofte vil bygge almene boliger i nabokommuner

Borgmester i Gentofte, Hans Toft, afviser kritikken af de boligforhold, som kommunen stiller til rådighed for dens flygtninge.

Han siger til TV 2, at kommunen ikke har permanente boliger, der kan huse flygtningene, og at der ganske enkelt ikke er plads til at bygge flere boliger i kommunen for at fremme boligforholdene.

- Størrelsen af vores kommune giver os pladsmangel sammenlignet med eksempelvis jyske kommuner. Derfor bør vi få mulighed for at bygge almene boliger i andre kommuner, så vi kan overholde vores integrationsopgave i Gentofte, fortæller Hans Toft.

Han erkender, at det ikke er optimalt med de midlertidige boliger til flygtningene, men efterlyser en mere fleksibel ordning. For som han siger:

- Vi kommer til at fremstå som en kommune, der ikke ønsker at tage ansvar. Det er vi trætte af at blive hængt ud som, siger Hans Toft.